Document ID: 31988D0088

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 22ας Δεκεμβρίου 1987
σχετικά με διαδικασία εφαρμογής του άρθρου 85 της συνθήκης ΕΟΚ
(IV/32.306 - Olivetti/Canon)
(Τα κείμενα στην αγγλική και ιταλική γλώσσα είναι τα μόνα αυθεντικά)
(88/88/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό αριθ. 17 του Συμβουλίου της 6ης Φεβρουαρίου 1962, πρώτο κανονισμό εφαρμογής των άρθρων 85 και 86 της συνθήκης (1), όπως τροποποιήθηκε τελευταία από την πράξη προσχώρησης της Ισπανίας και της Πορτογαλίας, και ιδίως τα άρθρα 4, 6 και 8,
την αίτηση για έκδοση αρνητικής πιστοποίησης και την κοινοποίηση εκ μέρους της Ing. C. Olivetti & C. SpA αφενός, και της Canon Inc. αφετέρου, των συμφωνιών για τη σύσταση κοινής επιχείρησης και των συναφών συμφωνιών, που αφορούν κυρίως το σχεδιασμό, την ανάπτυξη και την κατασκευή ορισμένων προϊόντων φωτοαντιγραφικών μηχανών, εκτυπωτών ακτίνων λέηζερ και τηλεαντιγραφικών μηχανών,
την περίληψη της αίτησης και της κοινοποίησης που δημοσιεύτηκε (2) σύμφωνα με το άρθρο 19 παράγραφος 3 του κανονισμού αριθ. 17,
Μετά από διαβούλευση με τη Συμβουλευτική Επιτροπή Συμπράξεων και Δεσποζουσών Θέσεων,
Εκτιμώντας ότι:
Ι. ΤΑ ΠΡΑΓΜΑΤΙΚΑ ΠΕΡΙΣΤΑΤΙΚΑ
Α. Η κοινοποίηση
(1) Την 1η Απριλίου 1987, οι εταιρείες Ing. C. Olivetti & C. SpA και Canon Inc. υπέβαλαν αίτηση στην Επιτροπή για να χορηγήσει αρνητική πιστοποίηση, ή σαν εναλλακτική λύση, απαλλαγή βάσει του άρθρου 85 παράγραφος 3 της συνθήκης ΕΟΚ για ορισμένες συμφωνίες που είχαν συνάψει μεταξύ τους για την ίδρυση της Olivetti-Canon Industriale SpA («OCI»), κοινής επιχείρησής τους που συστάθηκε στην Ιταλία.
(2) Αντικείμενο της OCI είναι η ανάπτυξη, ο σχεδιασμός και η κατασκευή φωτοαντιγραφικών μηχανών, εκτυπωτών ακτίνων λέηζερ και προϊόντων τηλεαντιγραφής. Οι δραστηριότητες της OCI πρόκειται να αναπτυχθούν σε δύο στάδια. Στη διάρκεια του σταδίου Ι, πρόκειται να κατασκευάζει κυρίως φωτοαντιγραφικά προϊόντα και συσκευές με απόδοση της τάξεως των 10 έως 20 αντιγράφων ανά λεπτό. Στο στάδιο ΙΙ, οι συμβαλλόμενοι είναι δυνατόν να αποφασίσουν την παραγωγή, πέραν των φωτοαντιγραφικών μηχανών, άλλων προϊόντων αυτοματοποίησης εργασιών γραφείου, όπως προϊόντα εκτυπώσεως με ακτίνες λέηζερ και προϊόντα τηλεαντιγραφής. Μπορεί επίσης να αντιμετωπισθεί το ενδεχόμενο παραγωγής φωτοαντιγραφικών μηχανών μεγαλύτερης ταχύτητας. Η έναρξη του σταδίου ΙΙ τοποθετείται στις αρχές 1989.
Β. Τα συμβαλλόμενα μέρη
(3) Η Ing. Camillo Olivetti & C. SpA, Ivrea Ιταλία, διευθύνει τον όμιλο Olivetti (εφεξής «Olivetti»). Πρόκειται για πολυεθνικό όμιλο του οποίου οι δραστηριότητες περιλαμβάνουν την επεξεργασία δεδομένων και την αυτοματοποίηση εργασιών γραφείου (μονάδες επεξεργασίας κειμένων, προσωπικοί υπολογιστές, τερματικά, εκτυπωτές, τηλεπικοινωνιακός εξοπλισμός) και άλλα προϊόντα γραφείου όπως γραφομηχανές και φωτοαντιγραφικές συσκευές.
Το 1985 ο κύκλος εργασιών του ανερχόταν σε 6 140 δισεκατομμύρια λίρες Ιταλίας, τα καθαρά κέρδη σε 503 δισεκατομμύρια λίρες Ιταλίας και οι δαπάνες έρευνας και ανάπτυξης σε 284 δισεκατομμύρια λίρες
Ιταλίας (4,6 % του κύκλου εργασιών). Ο αριθμός των εργαζομένων ήταν 48 944 άτομα.
Το 1985 είχε επιβεβαιωθεί η τάση που επικρατούσε τα προηγούμενα έτη, είχε δηλαδή αυξηθεί το μερίδιο των εργασιών επεξεργασίας δεδομένων και αυτοματισμού γραφείων στο συνολικό κύκλο εργασιών (84,8 %· 1984: 80,6 %) ειδικότερα όσον αφορά τους προσωπικούς υπολογιστές (29,5 %· 1984: 16,9 %) και τους εκτυπωτές (7,2 %· 1984: 4,9 %). Η αναλογία της έρευνας και ανάπτυξης είχε αυξηθεί κατά 24 % σε σύγκριση με το 1984. Τα φωτοαντιγραφικά μηχανήματα αντιπροσώπευαν 2,3 % το 1985 (2,4 % το 1984).
(4) Η Canon Inc. Τόκυο, Ιαπωνία, ηγείται ενός πολυεθνικού ομίλου (εφεξής «Canon»). Ο κύκλος εργασιών του ομίλου αυτού το 1986 ήταν 889 δισεκατομμύρια γιεν (-7 % σε σύγκριση με το 1985). Οι κυριότερες δραστηριότητές του είναι στον τομέα των επαγγελματικών μηχανών (περίπου 74 % του κύκλου εργασιών) (φωτοαντιγραφικές μηχανές περίπου 42 %, άλλες μηχανές γραφείου περίπου 32 %), των φωτογραφικών και οπτικών προϊόντων. Οι δαπάνες έρευνας και ανάπτυξης αντιπροσώπευαν το 6,2 % του κύκλου εργασιών το 1986 (5,2 % το 1985). Οι εργαζόμενοι ήταν 35 498 άτομα (10 % με πλήρη απασχόληση στις δραστηριότητες έρευνας και ανάπτυξης Ε*Α). Η Canon πραγματοποιεί το 70 % των πωλήσεών της εκτός Ιαπωνίας.
Γ. Οι επηρεαζόμενες από την κοινή επιχείρηση αγορές
(5) Όσον αφορά όλα τα σχετικά με τη συμφωνία προϊόντα, η Κοινότητα αποτελεί περιοχή στην οποία οι όροι του ανταγωνισμού είναι παρόμοιοι για όλους τους προμηθευτές. Δεν υπάρχουν εθνικές νομοθεσίες που να καθιστούν δυσχερές το εμπόριο μεταξύ κρατών μελών· το ίδιο ισχύει όσον αφορά το μεταφορικό κόστος και τις προτιμήσεις των καταναλωτών. Η κοινοτική αγορά τοποθετείται στο πλαίσιο μιας παγκόσμιας αγοράς που παρουσιάζει υψηλό αριθμό ανταγωνιστών κυρίως από τρίτες χώρες.
α) Φωτοαντιγραφικές μηχανές
(6) Για τους πελάτες, οι φωτοαντιγραφικές συσκευές δεν αποτελούν όλες επαρκώς υποκατάστατα προϊόντα ανταγωνιζόμενα μεταξύ τους από άποψη τιμής, ταχύτητας, (αντίγραφα ανά λεπτό - ααλ), υλικών χαρακτηριστικών και πρόσθετων δυνατοτήτων (μηχανισμός διαλογής αντιγράφων, κλπ). Οι κατασκευαστές και οι προμηθευτές χρησιμοποιούν ορισμένες μορφές διαίρεσης της αγοράς σε τμήματα.
(7) Η ανάλυση Dataquest της αγοράς φωτοαντιγραφικών κοινού χαρτιού (3), που είναι η ευρύτερα χρησιμοποιούμενη, διαιρεί το σχετικό τομέα σε επτά ομάδες, ανάλογα με τον αριθμό αντιγράφων ανά λεπτό, που μπορεί κάθε μηχάνημα να παράγει: τα φωτοαντιγραφικά προσωπικής χρήσεως (PC) (1-12 ααλ) και τα τμήματα 1 έως 6 (το τελευταίο από 91 ααλ και άνω). Μεταξύ των προϊόντων PC και των προϊόντων του τμήματος 6, οι μέσες τιμές κυμαίνονται χονδρικά μεταξύ 1 000 και 130 000 δολαρίων ΗΠΑ. Για τους σκοπούς της παρούσας διαδικασίας μπορούν να λαμβάνονται υπόψη τρεις αντιπροσωπευτικές σχετικές αγορές, η καθεμία από τις οποίες περιλαμβάνει φωτοαντιγραφικά μηχανήματα που παρουσιάζουν μεγάλο βαθμό υποκατάστασης μεταξύ τους: συσκευές χαμηλής απόδοσης (PC έως τμήμα 2: μέχρι 30 ααλ) μεσαίας απόδοσης (τμήματα 3-4: 31-75 ααλ) και υψηλής απόδοσης (τμήματα 4-6: από 70 ααλ και άνω). Τούτο δεν αποκλείει ορισμένες δυνατότητες υποκατάστασης μεταξύ των προϊόντων των εν λόγω τριών κατηγοριών.
(8) Οι φωτοαντιγραφικές μηχανές που σήμερα κατασκευάζει η OCI (10-20 ααλ) ανήκουν στο τμήμα 1 (1-20 ααλ) και στην αγορά μηχανημάτων χαμηλής απόδοσης. Στην κοινοτική αγορά υπάρχουν πολλοί ανταγωνιστές.
(9) Στην αγορά των χαμηλής απόδοσης μηχανημάτων, ο αριθμός των μηχανημάτων που πωλήθηκαν και τα μερίδια στην αγορά για τη Δυτική Ευρώπη ήταν τα ακόλουθα (4):
1,3 // // 1986
// // // 1.2.3 // Φωτοαντιγραφικά
μηχανήματα
// Πωληθείσες
μονάδες
(000) // Μερίδια
στην αγορά
(%) // // // // Canon // 196,0 // 23,7 // Rank Xerox // 74,5 // 9 // Minolta // 64,3 // 7,8 // Olivetti, Triumph Adler // 60,8 // 7,3 // Mita // 54,2 // 6,6 // Toshiba // 54 // 6,5 // Sharp // 45 // 5,3 // Nashua // 39,1 // 4,6 // Ricoh // 37 // 4,3 // // //
(Πηγή: Dataquest Σεπτέμβριος 1987).
Ακολουθούν περισσότεροι από 10 κατασκευαστές που κατέχουν μερίδια στην αγορά μικρότερα από 1 %.
Όσον αφορά τα προϊόντα που πωλήθηκαν με το σύστημα ΟΕΜ ( Original equipment manufacturers - πρωτότυπος εξοπλισμός των κατασκευαστών), αυτά περιλαμβάνονται στα μερίδια στην αγορά των πωλητών ΟΕΜ και όχι στα μερίδια των κατασκευαστών ΟΕΜ.
(10) Στις ομάδες μηχανημάτων μέσης και υψηλής απόδοσης, στις οποίες ενδέχεται να επεκταθεί στο μέλλον η δραστηριότητα της κοινής επιχείρησης, η Olivetti δεν είχε στο παρελθόν σημαντικές δραστηριότητες, εκτός από την πώληση 3 000 μονάδων προ πολλών ετών. Η Canon διαθέτει μερίδιο στην αγορά 6,7 % μηχανών μέσης απόδοσης και 1,4 % μηχανών υψηλής απόδοσης.
(11) Από τη δεκαετία 1970, όταν άρχισε η κατασκευή στην Κοινότητα φωτοαντιγραφικών συσκευών κοινού χαρτιού, ο αριθμός των κοινοτικών κατασκευαστών έχει προοδευτικά μειωθεί. Εκτός από τους κυριότερους παραγωγούς Rank Xerox (Ηνωμένο Βασιλείο) και Oce (Κάτω Χώρες), ορισμένες από τις μικρότερες εταιρείες από την άποψη του αριθμού των κατασκευαζόμενων μοντέλων δεν ήταν σε θέση να
διατηρήσουν τους ρυθμούς καινοτομίας και μειώσεως των τιμών στις φωτοαντιγραφικές μηχανές γραφείου, ρυθμούς που επέβαλαν κυρίως οι ιαπωνικές εταιρείες. Οι περισσότερες εταιρείες προσανατόλισαν τις εργασίες τους (εν μέρει ή συνολικά), στη διανομή πρωτότυπου εξοπλισμού των κατασκευαστών (Original Equipment Manufacturers - OEM) ιαπωνικών μηχανών (διανομή υπό τη δική τους επωνυμία των προϊόντων OEM). Η Olivetti και η Develop (Γερμανία) συνέχισαν τη δική τους παραγωγή, αλλά μόνο των μηχανών χαμηλής απόδοσης. Επιπλέον, η θυγατρική της Olivetti, Triumph Adler (Γερμανία) διανέμει τώρα, βάσει του συστήματος OEM, φωτοαντιγραφικά της ιαπωνικής εταιρείας Mita.
(12) Οι ιαπωνικές εταιρείες έχουν προοδευτικά εγκαταστήσει μονάδες παραγωγής στην Κοινότητα. Όσον αφορά τις πωλήσεις τους μηχανών εισαγόμενων από τρίτες χώρες, έχει επιβληθεί δασμός αντιντάμπινγκ (1), βάσει του κανονισμού (ΕΟΚ) αριθ. 2176/84 του Συμβουλίου (2). Η Canon είχε εγκαταστήσει δύο μονάδες παραγωγής, μία στη Γερμανία το 1972 (για τις μηχανές υψηλής ταχύτητας) και την άλλη στη Γαλλία το 1984 (για τις PC). Η Toshiba έχει ιδρύσει κοινή επιχείρηση με την Rhone-Poulenc, με ποσοστά συμμετοχής 60 % έως 40 %. Η Minolta έχει αποκτήσει τον έλεγχο της γερμανικής εταιρείας Develop. Η Ricoh έχει ιδρύσει εργοστάσιο στο Ηνωμένο Βασίλειο και στη συνέχεια αποφάσισε να προσθέσει μία νέα μονάδα παραγωγής.
Οι πωλήσεις της Olivetti με το σύστημα OEM αντιπροσώπευαν το 1986 60 % περίπου του κύκλου εργασιών της στον τομέα των φωτοαντιγραφικών, και 46 % το πρώτο εξάμηνο 1987 (σαν αποτέλεσμα της λειτουργίας της κοινής επιχείρησης που άρχισε το Μάρτιο 1987). Οι δύο άλλοι κυριότεροι κατασκευαστές στην Ευρώπη είναι η Rank Xerox (Ηνωμένο Βασίλειο, Κάτω Χώρες και Γαλλία) και η Oce (Κάτω Χώρες). Η Rank Xerox κατασκευάζει πλήρη σειρά μηχανημάτων και η Oce μηχανές υψηλής απόδοσης.
(13) Στο παρελθόν, η Canon έχει εισάγει σημαντικές καινοτομίες στον τομέα των φωτοαντιγραφικών συσκευών. Το 1986 παρουσίασε τον μεγαλύτερο αριθμό νέων προϊόντων στα 20 χρόνια δραστηριότητάς της στον τομέα αυτό: σε κάθε ομάδα προϊόντων εισήγαγε ένα τουλάχιστον νέο μοντέλο. Το νέο μοντέλο (NP-8000) έχει ισχυροποιήσει τη θέση της στον τομέα φωτοαντιγραφικών υψηλής απόδοσης. Νέα προϊόντα έχουν επίσης αρχίσει να διατίθενται στους τρεις κυριότερους τομείς όπου η Canon είναι πρωτοπόρος: προσωπικές φωτοαντιγραφικές μηχανές, ψηφιακές τεχνολογίες και τεχνολογίες έγχρωμων αντιγράφων (fool colour copiers - πανχρωματικά).
β) Τηλεαντιγραφικά μηχανήματα
(14) Η αγορά τηλεαντιγραφικών μηχανημάτων αναπτύσσεται σε μεγάλο βαθμό στην Κοινότητα. Οι μονάδες που πωλήθηκαν το 1986 ανέρχονταν σε 200 000. Ο ρυθμός αυξήσεως το 1986/87 κυμαινόταν στις διάφορες χώρες από 9 έως 17 %. Ο προβλεπόμενος για το 1987-1991 μεικτός συντελεστής ετήσιας αύξησης είναι 46 %. Τα μερίδια στην αγορά των κυριότερων προμηθευτούν το 1986 ήταν ως εξής:
1,2 // // 1986
// // 1.2 // Τηλεαντιγραφικά
μηχανήματα
// Μερίδιο στην αγορά
(%) // // // Panasonic // 21,4 // Canon // 19,7 // Telic Alcatel // 10,1 // Nec // 11,5 // Kalle-Inflotec // 8,6 // Toshiba // 5,5 // Olivetti // 2,5 // //
(Πηγή: Dataquest)
(15) Οι πωλήσεις τηλεαντιγραφικών του ομίλου Olivetti που ανήλθαν το 1986 σε 5 050 μονάδες, περιορίστηκαν στην Ιταλία και την Ισπανία. Το 1985 οι πωλήσεις του ομίλου Olivetti στην Ιταλία αντιπροσώπευαν το 24 % του συνόλου των πωλήσεων στη χώρα αυτή (Canon 7,9 %). Όλες οι πωλήσεις του ομίλου Olivetti πραγματοποιούνται βάσει του συστήματος OEM, και αφορούν τη διανομή προϊόντων της Sharp Co. Ιαπωνίας. Δυνάμει της συμφωνίας για τη σύσταση κοινής επιχείρησης, ο όμιλος Olivetti είναι έτοιμος να αλλάξει τη Sharp Co. με την Canon ως πηγές προμήθειας υλικού.
(16) Η Canon διαθέτει όλη τη σειρά των προϊόντων, από επιτραπέζια μοντέλα μέχρι τηλεαντιγραφικά εκπομπών και μονάδες G 4 προηγμένης τεχνολογίας, πράγμα που την καθιστά έναν από τους πρωτοπόρους στον τομέα αυτό στην Κοινότητα. Κατά την περίοδο 1986/87, η Canon εισήγαγε τις μηχανές G 4 που χρησιμεύουν για τα συστήματα ψηφιακής τηλεπικοινωνίας τα οποία χρησιμοποιούνται σε ορισμένες χώρες όχι μόνο για τα πειραματικά τους προγράμματα ψηφιακού δικτύου ενοποιημένων υπηρεσιών (ISDN) αλλά επίσης για τα σημερινά ψηφιακά δίκτυα, καθώς και το Multimedia Phone (MMP-10), μια τηλεφωνική συσκευή που μπορεί να μεταδίδει εικόνες από προσωπικούς υπολογιστές, και μονάδες επεξεργασίας κειμένων σε αναμεταδότες τηλεαντιγραφικών.
γ) Εκτυπωτές ακτίνων λέηζερ
(17) Ο εκτυπωτής ακτίνων λέηζερ θεωρείται ως ο ιδεώδης εκτυπωτής υπολογιστών για τα σημερινά δεδομένα, και ιδίως για το μέλλον. Παρουσιάζει πολλά πλεονεκτήματα έναντι του κλασικού εκτυπωτή υπολογιστών από την άποψη της ποικιλίας των λειτουργιών του, της ταχύτητας, της ποιότητας εκτύπωσης, της ευχρηστίας και του κόστους. Οι πωλήσεις αυξάνονται πολύ ταχύρρυθμα παντού (στην Ευρώπη 4 400 μονάδες το 1984 και 26 300 το 1985· μέση ετήσια αύξηση των πωλήσεων 1988-1990 48 % και 1985-1991 69,7 %). Οι τιμές μειώνονται. Πολλές εταιρείες εισέρχονται στην αγορά, περιλαμβανομένων των περισσοτέρων και κυριοτέρων εταιρειών υπολογιστών. Οι εκτυπωτές λέηζερ ποικίλλουν ως προς την ταχύτητά τους από έξι σελίδες ανά λεπτό σε 120 σελίδες ανά λεπτό.
(1) ΕΕ αριθ. 13 της 21. 2. 1962, σ. 204/62.
(2) ΕΕ αριθ. C 282 της 20. 10. 1987, σ. 2.
(1) Εδώ εξετάζονται μόνον τα μηχανήματα που χρησιμοποιούν κοινό χαρτί, καθώς η μέθοδος αυτή έχει πρακτικά αντικαταστήσει όλες τις άλλες.
(2) Στοιχεία όσον αφορά την Κοινότητα δεν είναι διαθέσιμα, αλλά οι κυριότερες περιοχές πωλήσεων βρίσκονται όλες στην Κοινότητα, έτσι ώστε, για τους σκοπούς της παρούσας διαδικασίας να μπορούν να ληφθούν υπόψη τα μερίδια στην ευρωπαϊκή αγορά, αντί των μεριδίων στην αγορά της Κοινότητας.
(1) Ο δασμός αυτός επιβλήθηκε προσωρινά στις 21 Αυγούστου 1986 και οριστικά στις 23 Φεβρουαρίου 1987 (ΕΕ αριθ. L 54 της 24. 2. 1987, σ. 12) σε φωτοαντιγραφικές μηχανές ταχύτητας μέχρι 75 αντιγράφων ανά λεπτό. Στην Canon επεβλήθη δασμός αντιντάμπινγκ ύψους 20 %.
(2) ΕΕ αριθ. L 201 της 30. 7. 1984, σ. 1.
(18) Παρά τον αριθμό των ανταγωνιστών (κυρίως ιαπωνικές εταιρείες, όπως οι Ricoh, Hitachi, Kyochene, Fujitsu, Toshiba και Mita), οι δύο σημαντικότεροι κατασκευαστές εκτυπωτών λέηζερ στον κόσμο είναι η Canon για την ομάδα προϊόντων χαμηλής απόδοσης και η Xerox για τα προϊόντα μέσης και υψηλής απόδοσης. Η Canon διαθέτει τώρα τη βασική τεχνολογία για να παράγει έγχρωμους εκτυπωτές λέηζερ, προϊόν που άρχισε να διατίθεται το 1986. Η Canon έχει πραγματοποιήσει πωλήσεις προϊόντων για μεταπώληση με το σύστημα OEM στην Ευρώπη και τη Βόρεια Αμερική (στην Hewlett-Packard, την Apple και άλλες).
(19) Τα μερίδια στην αγορά (σε αξία) των κυριότερων προμηθευτών μη μηχανικών εκτυπωτών κάτω των 20 σελίδων ανά λεπτό στη δυτική Ευρώπη (τα στοιχεία για την Κοινότητα δεν είναι διαθέσιμα) είναι σύμφωνα με εκτιμήσεις τα εξής:
1,2 // // 1985
// // // 1.2.3 // Προμηθευτής
// Κύκλος εργασιών
(σε εκατομμύρια
δολάρια ΗΠΑ) // Μερίδιο
(%) // // // // Hewlett-Packard (μηχανή Canon) // 41,5 // 30 // Canon // 25 // 18 // Apple // 16,2 // 12 // Ricoh // 14,8 // 11 // Xerox // 13,3 // 10 // // //
(Πηγή: International Data Corporation).
(20) Ο όμιλος Olivetti επώλησε λίγες μόνο μονάδες το 1984 και 1985, που είχε προμηθευτεί από την Hitachi Co. Ltd (πρόκειται για μηχάνημα με μέσο διασύνδεσης αποκλειστικότητας της Olivetti για εξυπηρέτηση τμήματος της αγοράς που ήδη κατέχει η Olivetti ). Η σχετική θυγατρική της Olivetti έχει πρόσφατα αρχίσει να διαθέτει στην αγορά εκτυπωτικές μηχανές λέηζερ της Canon βάσει του συστήματος OEM.
Δ. Τα κυριότερα σημεία της συνεργασίας
(21) Η εταιρεία που συνιστά την κοινή επιχείρηση της Canon και της Olivetti, η OCI, αποτελεί κατασκευαστική μονάδα που ανήκει στην Olivetti σε ποσοστό 50 % συν μια μετοχή και στην Canon σε ποσοστό 50 % μείον μια μετοχή. Η μονάδα αυτή τοποθετείται στο εργοστάσιο κατασκευής μηχανών αναπαραγωγής της Olivetti στο Aglie (Ιταλία), όπου απασχολούνται 350 εργαζόμενοι και παράγονται σήμερα 42 000 φωτοαντιγραφικά κατ' έτος. Έχει προγραμματιστεί ο τριπλασιασμός της ποσότητας αυτής σε δύο χρόνια. Τα κατασκευαζόμενα από την κοινή επιχείρηση προϊόντα πωλούνται ανεξάρτητα από τις δύο μητρικές επιχειρήσεις, κυρίως μέσω των δικών τους δικτύων διανομής. Η Olivetti μεταβιβάζει στην OCI τις δραστηριότητές της τόσο έρευνας όσο και παραγωγής φωτοαντιγραφικών. Η Canon θα προβεί σε σημαντική επένδυση στην OCI κατά την περίδο 1987/88 και θα μεταφέρει τεχνολογία στην κοινή εταιρεία. Η Olivetti προμηθεύει προς το παρόν τη μεγάλη πλειονότητα των κατασκευαστικών στοιχείων για τα προϊόντα που παράγει η κοινή επιχείρηση, ενώ τα υπόλοιπα τα προμηθεύει η Canon καθώς και ορισμένες τρίτες εταιρείες.
Ε. Το περιεχόμενο των συμφωνιών
(22) Οι κοινοποιηθείσες συμφωνίες είναι οι ακόλουθες:
- κύρια εμπορική συμφωνία,
- συμφωνία για την άδεια κατασκευής φωτοαντιγραφικών μηχανών ( Olivetti),
- συμφωνία τεχνικής βοήθειας και άδειας κατασκευής φωτοαντιγραφικών μηχανών (Canon),
- συμφωνία τηρήσεως απορρήτου,
- συμφωνία εισφοράς μετοχικού κεφαλαίου,
- συμφωνία μετόχων και συναφείς διατάξεις.
(23) Το κύριο περιεχόμενο των συμφωνιών αυτών έχει ως εξής.
α) Κύρια εμπορική συμφωνία της 17ης Δεκεμβρίου 1986
Πρόκειται για τη βασική συμφωνία, με την οποία τίθενται οι αρχές της κοινής επιχείρησης, ο στόχος και η λειτουργία της. Οι κυριότερες διατάξεις της είναι οι ακόλουθες:
- Στόχος της OCI είναι η ανάπτυξη, ο σχεδιασμός και η κατασκευή φωτοαντιγραφικών μηχανών, εκτυπωτών με ακτίνες λέηζερ και προϊόντων τηλεαντιγραφής (σημείο 2.1).
- Στο στάδιο Ι η OCI πρόκειται να κατασκευάζει μοντέλα φωτοαντιγραφικών μηχανών κατασκευαζόμενα από το τμήμα φωτοαντιγραφικών της Olivetti και ορισμένα μοντέλα της Canon, απόδοσης 10 έως 20 αντιγράφων ανά λεπτό. Η εν λόγω παραγωγή καλύπτεται με άδειες που παράσχουν η Olivetti και η Canon. Σήμερα, η OCI διαθέτει αποκλειστικά κατασκευαστικά δικαιώματα για την Ευρώπη όσον αφορά τις φωτοαντιγραφικές μηχανές που θα κατασκευάζονται από την κοινή επιχείρηση (σημεία 2.2 και 4.1.1).
- Στο στάδιο ΙΙ προβλέπεται ότι η OCI κατασκευάζει, εκτός από τις φωτοαντιγραφικές μηχανές, τα άλλα προϊόντα της αρμοδιότητάς της, όπως προσδιορίζεται από τα μέρη. Μπορεί να υπάρξει επίσης πρόβλεψη για φωτοαντιγραφικά υψηλότερης ταχύτητας (σημεία 2.2 και 4.2.1). Το τμήμα της αγοράς που αφορά τα φωτοαντιγραφικά προσωπικής χρήσης δεν βρίσκεται στο πεδίο δραστηριοτήτων της OCI .
- Τα συμβαλλόμενα μέρη παρέχουν στην OCI την αντίστοιχη τεχνική πείρα τους για την ανάπτυξη προϊόντων στο πεδίο που καλύπτεται από την εταιρεία, που είναι αναγκαία για την επίτευξη των καλύτερων αποτελεσμάτων από την άποψη των χαρακτηριστικών των προϊόντων, της ποιότητας και της τιμής τους (σημείο 4.1.1). - Οι συμβαλλόμενοι ενεργούν ώστε η OCI να διατηρεί στενή σχέση συνεργασίας μεταξύ του ομίλου Olivetti και του ομίλου Canon με σκοπό να μειωθεί, όσο είναι δυνατόν, το κόστος αγοράς των μερών και κατασκευαστικών στοιχείων των προϊόντων που παράγονται από την OCI (σημείο 4.2.3).
- Τα κατασκευαστικά στοιχεία των προϊόντων παρέχονται στην OCI από τους συμβαλλόμενους ή άλλες εξωτερικές πηγές, ενώ η OCI προτιμά να αγοράζει τα στοιχεία αυτά από τα συμβαλλόμενα μέρη εφόσον οι όροι και οι προϋποθέσεις πωλήσεως των τελευταίων είναι ανταγωνιστικοί. Οι πωλήσεις από τα συμβαλλόμενα μέρη στην OCI στοιχείων κατασκευής των προϊόντων και οι τιμές και άλλοι όροι και προϋποθέσεις των πωλήσεων, διενεργούνται στη βάση ανεξάρτητων μεταξύ τους επιχειρήσεων (προκαταρκτικό βασικό εμπορικό πρόγραμμα, προσαρτημένο στη συμφωνία).
- Κάθε συμβαλλόμενος καταβάλλει τις μεγαλύτερες προσπάθειες, αφενός για την προώθηση και πώληση των προϊόντων που κατασκευάζονται από την OCI, μέσω των δικών του δικτύων πωλήσεως και αφετέρου για την αγορά από την OCI τουλάχιστον εκείνων των ποσοτήτων προϊόντων που αναφέρονται στο βασικό εμπορικό πρόγραμμα, υπό τον όρο ότι τα προϊόντα είναι ανταγωνιστικά σε σύγκριση με αυτά που πωλούνται από άλλους προμηθευτές (σημείο 4.3.1).
- Τα κατασκευαζόμενα από την OCI προϊόντα που διατίθενται στο εμπόριο στην Κοινότητα και αλλού, διαφοροποιούνται ως προς την εμφάνισή τους και άλλα χαρακτηριστικά, για τα οποία είναι δυνατόν να συμφωνήσουν τα μέρη (σημείο 4.3.2).
- Τα κατασκευαζόμενα από τη JVC προϊόντα που αναπτύσσονται από την Canon ή βασίζονται στην τεχνολογία της Canon, και που αναπτύσσονται από την Olivetti ή την OCI, μπορούν να πωλούνται αντίστοιχα από την Olivetti και την Canon βάσει εμπορικών σημάτων που επιβάλλουν σε συγκεκριμένες εταιρείες, εκτός των ομίλων τους, μόνο μετά από κοινή συμφωνία (σημείο 4.3.3).
- Εκτός από τα προϊόντα που πωλούνται βάσει της προηγούμενης παραγράφου με την προηγούμενη συγκατάθεση του δικαιοπάροχου συμβαλλόμενου μέρους, τα εμπορικά σήματα που χρησιμοποιούνται στα προϊόντα που διατίθενται μέσω των δικτύων Olivetti και Canon αποτελούν εμπορικές ονομασίες που ανήκουν αντίστοιχα στην Olivetti και την Canon (σημείο 4.3.4).
- Η συμφωνία συνεχίζει να ισχύει εφόσον καθένα από τα μέρη διαθέτει μερίδιο συμμετοχής στην OCI, εκτός αν καταγγελθεί με συμφωνία των μερών (σημείο 6.1).
β) Συμφωνία για την άδεια κατασκευής φωτοαντιγραφικών μηχανών (Olivetti) της 26ης Φεβρουαρίου 1987
και
γ) Συμφωνία για τεχνική βοήθεια και άδεια κατασκευής φωτοαντιγραφικών μηχανών (Canon) της 26ης Φεβρουαρίου 1987
(24) Βάσει των συμφωνιών αυτών, τα συμβαλλόμενα μέρη παρέχουν στη JVC μια άδεια προσωπική, μη εκποιήσιμη και χωρίς δυνατότητα ανάθεσης υπεργολαβιών, βασιζόμενη στις ευρεσιτεχνίες τους και τις τεχνικές πληροφορίες και τεχνογνωσία τους σχετικά με την κατασκευή φωτοαντιγραφικών μηχανών, για κατασκευή στην Ιταλία και χρήση, πώληση ή χρηματοδοτική μίσθωση τέτοιων μηχανών σε όλες τις χώρες του κόσμου.
- Η άδεια της Canon περιορίζεται σε ορισμένες φωτοαντιγραφικές μηχανές της κατηγορίας απόδοσης 10 έως 20 αντιγράφων ανά λεπτό (σημείο 2.2).
- Οι άδειες αυτές είναι αποκλειστικές για την κατασκευή όσον αφορά την Κοινότητα, και μη αποκλειστικές για τη χρήση, πώληση, ή χρηματοδοτική μίσθωση (σημείο 2.1 και των δύο συμφωνιών).
- Βάσει της συμφωνίας Canon, η τελευταία παρέχει επίσης ένα πρόγραμμα κατάρτισης στα πλαίσια του σκοπού της συμφωνίας (σημείο 3.2). Κατά διαστήματα, η Canon εκθέτει στην OCI τα προγράμματα για τα προϊόντα της, έτσι ώστε να είναι δυνατόν να καταρτίζονται έγκαιρα τα προγράμματα παραγωγής της OCI και οι συναφείς επενδύσεις ενόψει επέκτασης της συμφωνίας για την κατασκευή άλλων φωτοαντιγραφικών μηχανών απόδοσης 10 έως 20 αντιγράφων ανά λεπτό ή και υψηλότερης ταχύτητας (σημείο 2.2).
- Βάσει της συμφωνίας Canon, κάθε συμβαλλόμενος (Canon και OCI ) ανακοινώνει αμέσως στον άλλον την οποιαδήποτε βελτίωση έχει επιφέρει στα προϊόντα που αποτελούν το αντικείμενο της αδείας. Η OCI δικαιούται να χρησιμοποιεί τις ανακοινώσεις αυτές ως μέρος των πληροφοριών, της τεχνογνωσίας ή των δικαιωμάτων ευρεσιτεχνίας που καλύπτονται από τη συμφωνία παροχής αδείας και τηρουμένων των όρων της συμφωνίας αυτής. Στην Canon παρέχεται άδεια, χωρίς την καταβολή δικαιωμάτων, να χρησιμοποιεί τις βελτιώσεις της OCI για τη δική της παραγωγή των προϊόντων που αποτελούν το αντικείμενο της αδείας, έξω από τη γεωγραφική περιοχή της συμβάσεως (σημείο 3.3).
- Οι συμφωνίες περιέχουν διατάξεις για τη διαφοροποίηση των προϊόντων (αντίστοιχα σημεία 3.2 και 4.2) και τη χρήση εμπορικών ονομασιών (αντίστοιχα σημεία 3.1 και 4.1) παρόμοιες με αυτές της προαναφερόμενης κυρίας εμπορικής συμφωνίας.
- Οι δύο συμφωνίες περιλαμβάνουν υποχρέωση του δικαιούχου της άδειας να μην κοινολογεί τις εμπιστευτικές τεχνικές πληροφορίες και την τεχνογνωσία που καλύπτονται από τη συμφωνία, πριν ή μετά τη λήξη των συμφωνιών (αντίστοιχα σημεία 2.2 και 2.3). δ) Συμφωνία τηρήσεως απόρρητου της 5ης Νοεμβρίου 1986
Η Canon και η Olivetti συμφωνούν να μην κοινολογούν σε τρίτους οποιαδήποτε εμπιστευτική πληροφορία την οποία απέκτησαν στη διάρκεια των συζητήσεων που αφορούσαν τη σύσταση της Olivetti-Canon κατά τη διάρκεια εφαρμογής της συμφωνίας για την κοινή επιχείρηση.
ε) Συμφωνία εισφοράς μετοχικού κεφαλαίου της 17ης Δεκεμβρίου 1986
(25) Οι κυριότερες διατάξεις της συμφωνίας αυτής αφορούν το χρονοδιάγραμμα των διαφόρων σταδίων δημιουργίας της κοινής επιχείρησης, την κεφαλαιοποίηση, χρηματοδότηση και το αρχικό κεφάλαιο της κοινής επιχείρησης. Η κοινή επιχείρηση διέθετε αρχικά μετοχικό κεφάλαιο 200 εκατομμυρίων λιρών Ιταλίας κατανεμημένο σε 200 000 μετοχές αξίας 1 000 λιρών Ιταλίας από τις οποίες η Olivetti ανέλαβε 100 001 και η Canon 99 999.
στ) Συμφωνία μετόχων και συναφείς διατάξεις της 17ης Δεκεμβρίου 1986
(26) Το συμβούλιο των διευθυντών της OCI συγκροτείται από έξι μέλη. Το συμβούλιο των ελεγκτών συντίθεται από τρεις τακτικούς ελεγκτές και δύο αναπληρωτές. Ο πρόεδρος της OCI ορίζεται από την Olivetti. Ο διευθύνων αντιπρόεδρος διορίζεται από την Canon . Η Olivetti και η Canon συμφωνούν να διορίζουν η καθεμία τρία μέλη στο συμβούλιο των διευθυντών και από ένα μέλος και ένα αναπληρωτή στο συμβούλιο των ελεγκτών (άρθρο ΙΙ της συμφωνίας μετόχων).
(27) Η συνέλευση των μετόχων, ενεργεί με απόλυτη πλειοψηφία των μετοχών για όλα τα θέματα (μεταξύ άλλων για την έγκριση του ισολογισμού, την εκλογή διευθυντή και ελεγκτών, αποφάσεις επί θεμάτων που αφορούν τη διεύθυνση και της υποβάλλονται για απόφαση από το συμβούλιο διευθυντών). Εκτός όσον αφορούν τις πωλήσεις όλων ή σχεδόν όλων των περιουσιακών στοιχείων και την απόκτηση εκ μέρους της κοινής επιχείρησης των δικών της μετοχών, τη συγχώνευση ή παγιοποίηση, τη διάλυση της OCI ή τη διάθεση κερδών, περιπτώσεις στις οποίες αποφασίζει με πλειοψηφία 70 % των μετοχών (άρθρα 13 και 14 των συναφών διατάξεων). Το συμβούλιο διευθυντών διαθέτει τις ευρύτερες εξουσίες για την τακτική και έκτακτη διοίκηση και διαχείριση της OCI. Ενεργεί βάσει αποφάσεων της πλειοψηφίας των εν ενεργεία διευθυντών.
ΣΤ. Παρατηρήσεις τρίτων
(28) Μετά τη δημοσίευση στην Επίσημη Εφημερίδα των Ευρωπαϊκών Κοινοτήτων, ανακοίνωσης σύμφωνα με το άρθρο 19 παράγραφος 3 του κανονισμού αριθ. 17, η Επιτροπή έλαβε: α) κοινές παρατηρήσεις εκ μέρους δύο επιχειρήσεων εισαγωγών-εξαγωγών, της VIHO-Europe (Κάτω Χώρες) και της ISA (Γαλλία) και β) από την Επιτροπή κατασκευαστών φωτοαντιγραφικών στην Ευρώπη (Commitee of European Copier Manufacturers - CECOM).
(29) α) Οι εισαγωγικές-εξαγωγικές επιχειρήσεις διατύπωσαν την άποψη ότι η συνεργασία αυτή μεταξύ Olivetti και Canon συνεπάγεται περιορισμούς του ανταγωνισμού οι οποίοι υπερακοντίζουν τα όποια οφέλη προκύπτουν για τον ανταγωνισμό στην Κοινότητα. Προβάλλουν αρκετούς ισχυρισμούς, και μεταξύ άλλων ότι:
- η δημιουργία της κοινής επιχείρησης θα οδηγήσει σε ολιγοπώλιο μεταξύ OCI και Rank Xerox στον τομέα των σχετικών φωτοαντιγραφικών,
- δεν υπάρχει ούτε πρόκειται να υπάρξει ανταγωνισμός μεταξύ των συμβαλλομένων ως προς τις τιμές ενώ η κοινή επιχείρηση θα οδηγήσει σε κατανομή των αγορών μεταξύ τους,
- ο ανταγωνισμός ΟΕΜ, που διαδραματίζει σημαντικό ρόλο για το μετριασμό του επιπέδου των τιμών, περιορίζεται αθέμιτα, ειδικά με τη ρήτρα που επιβάλλει συμφωνία των μερών για τις πωλήσεις με το σύστημα ΟΕΜ των προϊόντων της κοινής επιχείρησης,
- οι συμβαλλόμενοι προβαίνουν σε περιοριστικές πρακτικές με τις οποίες εμποδίζονται οι ανεξάρτητοι εμπορευόμενοι από το να αγοράζουν με όρους που δεν εισάγουν διακρίσεις, και να ανταγωνίζονται ως προς τις τιμές καθώς και να διεξάγουν εμπόριο μεταξύ των κρατών μελών.
β) Η Επιτροπή έλαβε τις παρατηρήσεις αυτές υπόψη σε σχέση με τον κίνδυνο να περιορίζεται υπερβολικά ο ανταγωνισμός ΟΕΜ των τρίτων ενδιαφερομένων. Μετά από σχετικό αίτημά της, τα μέρη δήλωσαν ότι η συγκατάθεση ενός των συμβαλλομένων για τις πωλήσεις των προϊόντων της JVC από τον άλλο με βάση το σύστημα ΟΕΜ, θεωρείται ως αναγκαία μονον όσον αφορά τα προϊόντα που βασίζονται ουσιαστικά στην τεχνολογία του πρώτου.
γ) Άλλοι ισχυρισμοί των επιχειρήσεων κρίθηκαν ότι είναι άσχετοι με την παρούσα διαδικασία ή/και ότι προς το παρόν δεν είναι θεμελιωμένοι. Συνεπώς, δεν μπορούν να μεταβάλλουν την εκτίμηση της Επιτροπής ως προς τις κοινοποιηθείσες συμφωνίες στην παρούσα διαδικασία, αν και η Επιτροπή επιφυλάσσεται να εξετάσει ενδεχομένως τα θέματα αυτά, εφόσον τούτο δικαιολογείται από μεταβολές των περιστατικών· ο έλεγχος αυτός μπορεί να γίνει, μεταξύ άλλων, στο πλαίσιο του άρθρου 8 του κανονισμού αριθ. 17.
(30) Η CECOM, ενώ δεν αμφισβητεί την οριοθέτηση των αγορών των σχετικών προϊόντων, την οποία υιοθέτησε η Επιτροπή στο πλαίσιο της παρούσας διαδικασίας, τόνισε πάντως ότι με την οριοθέτηση αυτή δεν πρέπει να προκαταλαμβάνεται η δέουσα οριοθέτηση της αγοράς για άλλους σκοπούς.
ΙΙ. ΝΟΜΙΚΗ ΕΚΤΙΜΗΣΗ
Α. Άρθρο 85 παράγραφος 1
(31) Οι κοινοποιηθείσες συμφωνίες πρέπει να εξεταστούν στο σύνολό τους και όχι χωριστά. Αποτελούν συμφωνίες κατά την έννοια του άρθρου 85 παράγραφος 1. Εμπίπτουν στο πεδίο εφαρμογής του άρθρου αυτού, επειδή περιορίζουν τον ανταγωνισμό και δύνανται να επηρεάσουν το εμπόριο μεταξύ των κρατών μελών.
(32) Οι εν λόγω περιορισμοί είναι αυτοί που προκύπτουν από την ίδια τη σύσταση της κοινής επιχείρησης καθώς και από άλλες περιοριστικές διατάξεις των διαφόρων κοινοποιηθεισών συμφωνιών.
Περιορισμοί που προκύπτουν από τη σύσταση της κοινής επιχείρησης
(33) Οι συμφωνίες αυτές αφορούν την ίδρυση κοινής επιχείρησης, της OCI, δηλαδή μιας επιχείρησης η οποία ελέγχεται από κοινού από δύο μητρικές εταιρείες, την Olivetti και την Canon.
α) Η OCI, είναι επιχείρηση, ήτοι σύνολο προσωπικού και υλικών πόρων οργανωμένο για την διεξαγωγή εργασιών σχεδιασμού, ανάπτυξης και κατασκευής ορισμένων προϊόντων.
β) Η OCI ελέγχεται από κοινού από τις μητρικές εταιρείες. Καμία από αυτές δεν μπορεί να λάβει σημαντικές αποφάσεις όσον αφορά τις εργασίες της πρώτης χωρίς τη συμμετοχή της άλλης μητρικής εταιρείας. Το συμβούλιο των διευθυντών, στο οποίο έχουν δοθεί οι ευρύτερες εξουσίες για τη διοίκηση της OCI, συγκροτείται από ίσο αριθμό μελών από την Olivetti και την Canon , ενεργεί δε με την πλειοψηφία των εν ενεργεία διευθυντών. Δεν προβλέπεται αποφασιστική ψήφος του προέδρου. Στη συνέλευση των μετόχων, η Olivetti διαθέτει 50 % συν 1 μετοχή· εντούτοις: α) η συνέλευση αυτή έχει την εξουσία να ασχολείται με θέματα διοίκησης μόνον εφόσον της υποβληθούν από το συμβούλιο των διευθυντών, και β) τα σημαντικά ζητήματα που αφορούν τη λειτουργία της OCI και τη διάθεση των κερδών αποτελούν αντικείμενο αποφάσεως του 70 % και άνω των μετοχών.
(34) Θεωρείται ότι τα προϊόντα που εμπίπτουν στο πεδίο δραστηριοτήτων της κοινής επιχείρησης ανήκουν σε διάφορες σχετικές αγορές προϊόντων: φωτοαντιγραφικά μηχανήματα με απόδοση αντίστοιχα χαμηλής, μέσης και υψηλής ταχύτητας, τηλεαντιγραφικά μηχανήματα και εκτυπωτές με ακτίνες λέηζερ. Ως προς τα φωτοαντιγραφικά, αν και ορισμένες φορές μπορεί να διαπιστωθεί ότι είναι σε κάποιο βαθμό υποκατάστατα ακόμη και των μηχανημάτων που δεν ανήκουν σε συνεχόμενα τμήματα της αγοράς, σημαντικές δυνατότητες υποκαταστάσεως από την άποψη των τεχνικών χαρακτηριστικών, της χρήσεως και των τιμών υπάρχουν μεταξύ μηχανημάτων που ανήκουν στα συνεχόμενα τμήματα της αγοράς. Είναι πρόσφορο να εξεταστούν τρεις σχετικές αγορές, οι οποίες, παρά το αναπόφευκτο στοιχείο αυθαιρεσίας που ενυπάρχει σε κάθε οριοθέτηση, είναι αρκετά αντιπροσωπευτικός ενόψει της αξιολόγησης των θέσεων που κατέχουν στην αγορά η Olivetti και η Canon και της επίπτωσης στον ανταγωνισμό που έχει η συνεργασία τους: πρόκειται για τις κατηγορίες χαμηλής, μεσαίας και υψηλής απόδοσης (βλέπε σημείο 7). Σε καθεμία από αυτές τις κατηγορίες, μπορούμε να θεωρήσουμε ότι υπάρχει ευρεία υποκαταστασιμότητα και ότι οι φωτοαντιγραφικές μηχανές ανταποκρίνονται σε διάφορες ανάγκες αναπαραγωγής ως προς την ταχύτητα, άλλα χαρακτηριστικά (π.χ. ταξινόμηση αντιγράφων) και το στέρεο της κατασκευής, ανάλογα με τις εν λόγω τρεις κατηγορίες απόδοσης. Η μετατροπή εργοστασίων κατασκευής για τη μετάβαση από τη μια στην άλλη κατηγορία απόδοσης απαιτεί χρηματοδοτικούς πόρους και ορισμένο χρονικό διάστημα. Η διάρθρωση της προσφοράς είναι διαφορετική στις εν λόγω τρεις κατηγορίες απόδοσης. Στα φωτοαντιγραφικά χαμηλής απόδοσης ο αριθμός των προμηθευτών είναι υψηλός, ενώ είναι χαμηλότερος στη μέση κατηγορία απόδοσης και στην κατηγορία μηχανών υψηλής απόδοσης ο αριθμός αυτός κατέρχεται στους 6.
Το γεγονός ότι λαμβάνονται οι αγορές αυτές υπόψη για τους σκοπούς της παρούσας διαδικασίας, δεν θίγει τον ορισμό του « ομοίου προϊόντος» που περιέχεται στον προαναφερόμενο στην υποσημείωση της παραγράφου 12 κανονισμό αντιντάμπινγκ. Σκοπός του κανονισμού αυτού δεν ήταν να ορίσει κατά πόσον υπάρχουν διάφορες σχετικές αγορές στο πλαίσιο του τομέα των φωτοαντιγραφικών και να τις οριοθετήσει, αλλά απλώς να καθορίζει το τι μπορούσε να θεωρηθεί ως όμοιο προϊόν κατά την έννοια του άρθρου 2 παράγραφος 12 του κανονισμού (ΕΟΚ) αριθ. 2176/84.
(35) Τα προϊόντα τηλεαντιγραφής, λόγω των χαρακτηριστικών και της τιμής τους, αποτελούν μια σαφώς χωριστή ομάδα προϊόντων που εξυπηρετεί άλλες ανάγκες. Οι εκτυπωτές με ακτίνες λέηζερ μπορούν να θεωρηθούν ότι συνιστούν ήδη (και στο προσεχές μέλλον) χωριστή αγορά προϊόντων, πιθανώς κατανεμημένη σε τρεις διαφορετικές αγορές ανάλογα με το μέγεθος (χαμηλή, μεσαία και υψηλή απόδοση προϊόντων). Τα πλεονεκτήματα που παρουσιάζουν από την άποψη της τιμής και των δυνατοτήτων χρήσεως τους καθιστά στην πράξη σε μικρό μόνο βαθμό αντικαταστάσιμους με άλλους εκτυπωτές.
(36) Η γεωγραφική αγορά είναι η αγορά της Κοινότητας. Στο πλαίσιο αυτής, οι όροι του ανταγωνισμού είναι παρόμοιοι. Η ζήτηση είναι κινητή και οι προμήθειες μπορούν να διενεργούνται πέρα από τα εθνικά σύνορα. Οι εθνικές νομοθεσίες, το μεταφορικό κόστος και οι συνήθειες των καταναλωτών δεν συνιστούν εμπόδια.
(37) Η κοινή επιχείρηση έχει συσταθεί μεταξύ ανταγωνιστών όσον αφορά τις φωτοαντιγραφικές μηχανές χαμηλής και μέσης απόδοσης και τα τηλεαντιγραφικά, και μεταξύ μη ανταγωνιστών όσον αφορά τις φωτοαντιγραφικές μηχανές υψηλής απόδοσης και τους εκτυπωτές με ακτίνες λέηζερ. (38) Η Olivetti και η Canon αποτελούν πραγματικούς ανταγωνιστές όσον αφορά τις φωτοαντιγραφικές μηχανές της κατηγορίας χαμηλής ταχύτητας. Και οι δύο κατασκευάζουν και πωλούν τις μηχανές αυτές.
(39) Είναι δυνητικοί ανταγωνιστές όσον αφορά τις φωτοαντιγραφικές μηχανές μέσης απόδοσης. Η Canon είναι ήδη παρούσα στην αγορά αυτή. Η Olivetti η οποία πολύ παλαιότερα είχε κάποια ασήμαντη δραστηριότητα στην αγορά αυτή, αγορά συνεχόμενη για μικρό χρονικό διάστημα με την αγορά μηχανών χαμηλής απόδοσης, θα μπορούσε να εισέλθει και πάλι στην αγορά αυτή και να σταθεί εκεί μόνη της. Οι δυνατότητες που έχει η Olivetti και η τεχνολογία της για φωτοαντιγραφικά θα μπορούσαν να επεκταθούν στα μοντέλα υψηλής απόδοσης. Τα αναγκαία κατασκευαστικά στοιχεία είναι σε μεγάλο βαθμό τα ίδια. Η ζήτηση είναι επαρκής για να στηρίξει τέτοιες δραστηριότητες δεδομένου ότι οι μηχανές μέσης απόδοσης προσφέρουν υψηλότερα έσοδα και υψηλότερα κέρδη. Η Olivetti είναι ένας υγιής και προσοδοφόρος όμιλος (όπως αποδεικνύεται από τον κύκλο εργασιών της και τα κέρδη της για το 1985). Θα μπορούσε, ως εκ τούτου, να φέρει μόνη της τους τεχνικούς και χρηματοπιστωτικούς κινδύνους που συνδέονται με την παραγωγή μηχανών μέσης απόδοσης.
(40) Στην αγορά για τηλεαντιγραφικά η Olivetti και η Canon είναι πραγματικοί ανταγωνιστές. Η Canon είναι ένας σημαντικός κατασκευαστής. Η Olivetti είναι ένας προμηθευτής με βάση το σύστημα OEM, με σημαντικό όγκο εργασιών στην Ιταλία (24 % του συνόλου των εκεί πωλήσεων).
(41) Αντίθετα, η Olivetti και η Canon δεν είναι ανταγωνιστές στον τομέα των φωτοαντιγραφικών υψηλής απόδοσης. Η Canon διαθέτει αμελητέο μερίδιο στην αγορά και η Olivetti δεν έχει καμία δραστηριότητα. Αυτό το επίπεδο μηχανών βρίσκεται πολύ μακρυά από εκείνο στο οποίο ασκεί η Olivetti τις δραστηριότητές της.
Οι μητρικές εταιρείες δεν είναι επίσης ανταγωνιστές ούτε στην αγορά των εκτυπωτών λέηζερ. Η Canon είναι ένας από τους κυριότερους κατασκευαστές στην αγορά αυτή, αλλά η Olivetti δεν είναι ούτε πραγματικός ούτε δυνητικός ανταγωνιστής της. Η Olivetti θα χρειαζόταν ορισμένο χρονικό διάστημα για να αποκτήσει τις αναγκαίες ικανότητες και την τεχνολογία, και για την μετατροπή των εγκαταστάσεών της προς την παραγωγή αυτή. Η μετατροπή αυτή θα απαιτούσε σημαντικές επενδύσεις σε μηχανήματα και επέκταση των εγκαταστάσεων. Με το ρυθμό που έχει προσλάβει η τεχνολογική πρόοδος στον τομέα αυτό, η Olivetti δεν θα μπορούσε εύλογα να διακινδυνεύσει την είσοδό της στην αγορά προσφέροντας ένα παρωχημένης τεχνολογίας προϊόν, τη στιγμή που πολλοί ανταγωνιστές έχουν ήδη σαφώς εδραιωθεί στην αγορά αυτή και είναι σε θέση να παρακολουθήσουν το ρυθμό εξέλιξης της τεχνολογίας. Παρά τα χρηματοδοτικά μέσα που διαθέτει, δεν φαίνεται ότι η Olivetti θα μπορούσε λογικά να φέρει μόνη της τους υψηλούς χρηματοπιστωτικούς κινδύνους που συνδέονται με την παραγωγή εκτυπωτών λέηζερ.
(42) Η ίδρυση της κοινής επιχείρησης περιορίζει τον ανταγωνισμό μεταξύ των μητρικών εταιρειών. Οι εταιρείες αυτές δεν πρόκειται να ανταγωνίζονται πλέον στο στάδιο της παραγωγής όσον αφορά τα φωτοαντιγραφικά, στην κατηγορία μηχανών που συνιστούν άνω του ενός δευτέρου της αγοράς μηχανών χαμηλής απόδοσης, και ενδεχομένως επίσης στο μέλλον όσον αφορά τις μηχανές μέσης απόδοσης και τα τηλεαντιγραφικά. Συνέπεια αυτού θα είναι να παρουσιάζουν και οι δύο εταιρείες το ίδιο κόστος παραγωγής, με την αναπόφευκτη σχετική επίδραση στο επίπεδο των πωλήσεων. Τα πωλούμενα προϊόντα θα είναι ουσιαστικά τα ίδια, παρά τη διαφοροποίησή τους στο επίπεδο της εμφάνισης και του εμπορικού σήματος. Καθένας από τους συμβαλλόμενους θα διαθέτει μικρότερο βαθμό αυτονομίας ως προς τον προσδιορισμό των τιμών πωλήσεώς του, από ότι θα είχε αν το κόστος παραγωγής του ήταν διαφορετικό από αυτό της άλλης μητρικής εταιρείας. Περιορίζεται έτσι η έκταση του ανταγωνισμού που ασκείται στο στάδιο της πωλήσεως, εξαίτιας της ίδρυσης της κοινής επιχείρησης.
Ο ανταγωνισμός από την άποψη των επενδύσεων μειώνεται επίσης αισθητά. Είναι πολύ απίθανο ότι οποιοσδήποτε από τους συμβαλλόμενους, αφού θα έχει ήδη αφιερώσει σημαντικούς χρηματοδοτικούς πόρους για την κοινή επιχείρηση, πρόκειται να προβεί σε δαπανηρές επενδύσεις για μονάδες παραγωγής που θα ανταγωνίζονται με αυτές της κοινής επιχείρησης.
Επιπλέον, η κοινή επιχείρηση περιορίζει τον ανταγωνισμό από την άποψη της ανάπτυξης και του σχεδιασμού των σχετικών προϊόντων. Λόγω της κοινής ανάπτυξης και σχεδιασμού στο πλαίσιο της κοινής επιχείρησης, οι συμβαλλόμενοι δεν έχουν πλέον κανένα συμφέρον να επενδύουν χρηματοδοτικούς πόρους και να αφιερώνουν προσωπικό και χρόνο χωριστά και για το ίδιο θέμα.
Άλλοι περιορισμοί του ανταγωνισμού που περιέχονται στις συμφωνίες
Κύρια εμπορική συμφωνία
(43) Η υποχρέωση των συμβαλλομένων να μεριμνούν για την προώθηση και την πώληση των προϊόντων της κοινής επιχείρησης, και ακόμη περισσότερο, να αγοράζουν μία ελάχιστη ποσότητα των προϊόντων αυτών: α) μειώνει την ανεξαρτησία των μερών όσον αφορά την πολιτική πωλήσεών τους και τη δυνατότητά τους να ανταγωνίζονται μεταξύ τους στο πλαίσιο άλλων προϊόντων πέραν αυτών που κατασκευάζονται από την κοινή επιχείρηση και β) στρεβλώνει τον ανταγωνισμό εκ μέρους τρίτων κατασκευαστών οι οποίοι προμηθεύουν ή θα μπορούσαν να προμηθεύουν τους συμβαλλόμενους με βάση το σύστημα ΟΕΜ. Οι περιορισμοί αυτοί είναι σημαντικοί. Οι πωλήσεις φωτοαντιγραφικών της Olivetti διενεργούνται σε βάση ΟΕΜ όσον αφορά την πλειονότητά τους και σήμερα ακόμη σε μεγάλο ποσοστό τους μετά την ίδρυση της κοινής επιχείρησης, οι δε πωλήσεις τηλεαντιγραφικών διενεργούνται εξολοκλήρου με το σύστημα ΟΕΜ. Πέραν από την παραγωγή της εκτός Κοινότητας, η Canon διαθέτει δύο εργοστάσια στην Κοινότητα για την κατασκευή φωτοαντιγραφικών μηχανών, ένα εκ των οποίων ανταγωνίζεται άμεσα την παραγωγή της κοινής επιχείρησης.
(44) Η ρήτρα που επιβάλλει κοινή συμφωνία για τις προμήθειες καθενός των εταίρων εκτός του ομίλου του και βάσει των εμπορικών σημάτων που έχει ορίσει η κοινή επιχείρησή του όσον αφορά τα προϊόντα της κοινής επιχείρησης που βασίζονται στην τεχνολογία του άλλου εταίρου ή της κοινής επιχείρησης (στην περίπτωση που προμηθευτής είναι η Canon) αποτελεί ένα διττό περιορισμό. Περιορίζει τον ανταγωνισμό αφενός του πωλητή έναντι του άλλου εταίρου του και αφετέρου των τρίτων επιχειρήσεων οι οποίες θα είχαν ενδιαφέρον να αγοράζουν τα προϊόντα της κοινής επιχείρησης από τους συμβαλλόμενους εταίρους για να τα μεταπωλούν με βάση το σύστημα ΟΕΜ. Το αποτέλεσμα αυτό είναι ήδη αισθητό στην περίπτωση της Canon, η οποία διαθέτει τέτοιου τύπου σχέσεις πωλήσεων με βάση το σύστημα ΟΕΜ.
(45) Η υποχρέωση την οποία αναλαμβάνει κάθε εταίρος να πωλεί τα προϊόντα της κοινής επιχείρησης με τη δική του εμπορική επωνυμία και στο πλαίσιο του δικού του δικτύου (εκτός από την περίπτωση του συστήματος ΟΕΜ) περιορίζει την ανεξαρτησία της πολιτικής του πωλήσεων και εμπορικού σήματος. Εξαφανίζει επίσης τη δυνατότητα τρίτων εταιρειών να αναλαμβάνουν τη διανομή των προϊόντων της κοινής επιχείρησης από τους εταίρους ή στους τελευταίους να τους παραχωρούν άδειες εκμετάλλευσης για τα εμπορικά τους σήματα.
(46) Η υποχρέωση των μερών να διαφοροποιούν την εικόνα των προϊόντων τους περιορίζει επίσης την ανεξαρτησία της πολιτικής τους πωλήσεων και την ικανότητά τους να ανταγωνίζονται προσφέροντας ένα προϊόν που να προσομοιάζει όσο το δυνατόν περισσότερο με το προϊόν του άλλου. Εντούτοις, στο μέτρο που η διαφοροποίηση αυτή μπορεί επίσης να καταλήξει σε ανταγωνισμό, υπάρχουν ισχνές αποδείξεις ότι η εν λόγω υποχρέωση αυτή έχει αισθητά αρνητικά αποτελέσματα επί του ανταγωνισμού.
(47) Η προτίμηση την οποία οφείλει να δείχνει η κοινή επιχείρηση προς τις μητρικές εταιρείες κατά την προμήθεια των κατασκευαστικών στοιχείων της θα μπορούσε να θεωρηθεί ως περιορισμός του ανταγωνισμού που ασκούν τρίτοι προμηθευτές των στοιχείων αυτών. Εντούτοις, ο περιορισμός αυτός δεν είναι σημαντικός επειδή η προτίμηση αυτή θα παρέχεται μόνον εφόσον τα κατασκευαστικά στοιχεία που προμηθεύουν οι μητρικές εταιρείες είναι ανταγωνιστικά με αυτά των τρίτων προμηθευτών.
Συμφωνίες για άδειες εκμετάλλευσης
(48) Η αποκλειστικότητα κατασκευής εντός της περιοχής που προβλέπεται από την παραχωρούμενη άδεια, περιορίζει τον ανταγωνισμό έναντι της κοινής επιχείρησης καθενός των δικαιοπαρόχων, οι οποίοι δεν μπορούν να κατασκευάζουν στην περιοχή αυτή, καθώς και των τρίτων εταιρειών που δεν μπορούν να τύχουν αδείας εκμετάλλευσης για την ίδια περιοχή. Σε μια έντονα ανταγωνιστική και ευρεία αγορά όπως είναι η κοινοτική θα μπορούσαν να υπάρξουν ορισμένες επιχειρήσεις ενδιαφερόμενες για την κατασκευή εντός της περιοχής για την οποία παρέχεται η άδεια, με σκοπό να διενεργούν πωλήσεις εκεί ή σε άλλα μέρη της Κοινότητας.
Η διαπίστωση αυτή ισχύει επίσης ως προς την υποχρέωση που αναλαμβάνουν τα μέρη της συμφωνίας για παροχή τεχνικής βοήθειας και άδειας εκμετάλλευσης (Canon) να κοινοποιούν μεταξύ τους τις βελτιώσεις στην παραχωρούμενη τεχνολογία τους, στο μέτρο που η κοινοποίηση αυτή προς την κοινή επιχείρηση πραγματοποιείται σύμφωνα με τους όρους της συμφωνίας για την παραχώρηση άδειας εκμετάλλευσης, ήτοι βάσει της αποκλειστικότητας κατασκευής.
Ο περιορισμός των προϊόντων και της περιοχής της παραχωρούμενης άδειας εκμετάλλευσης περιορίζει τον ανταγωνισμό που θα μπορούσε να προκαλέσει η κοινή επιχείρηση στο επίπεδο της παραγωγής.
(49) Οι ακόλουθες υποχρεώσεις που επιβάλλονται με τις συμφωνίες για την παραχώρηση αδειών εκμετάλλευσης δεν συνιστούν αισθητούς περιορισμούς του ανταγωνισμού: α) η υποχρέωση για τη μη μεταβίβαση της άδειας ή την ανάθεση υπεργολαβιών, και β) η υποχρέωση τηρήσεως απορρήτου όσον αφορά τις τεχνικές πληροφορίες και την τεχνογνωσία ακόμη και μετά τη λήξη της συμφωνίας.
(50) Τέλος, οι συμφωνίες παραχώρησης αδειών περιέχουν παρόμοιες διατάξεις με αυτές της κύριας εμπορικής συμφωνίας που αφορούν τις πωλήσεις σε αγοραστές εκτός των αντίστοιχων ομίλων των εταίρων, τα εμπορικά σήματα και τη διαφοροποίηση των προϊόντων.
Οι περιορισμοί είναι αισθητοί
(51) Όλοι οι περιορισμοί του ανταγωνισμού που αναφέρονται στις παραγράφους 42, 43, 44, 45 και 48 ανωτέρω έχουν αισθητές επιπτώσεις στις περισσότερες από τις σχετικές αγορές. Όσον αφορά τα φωτοαντιγραφικά χαμηλής απόδοσης, η Canon είναι η πρώτη στην αγορά της Κοινότητας κατέχοντας μερίδιο 23,7 % και η Olivetti διαθέτει μερίδιο στην αγορά ύψους 7,3 %.
Στις μηχανές μέσης απόδοσης, η Canon διαθέτει μερίδιο στην αγορά 6,7 %, πράγμα που δεν είναι αμελητέο. Η Olivetti είναι προς το παρόν απλώς ένας δυνητικός ανταγωνιστής στην αγορά αυτή, αλλά αναμένεται ενδεχομένως ότι, στην περίπτωση που επανακάμψει στην αγορά αυτή, πρόκειται να αποκτήσει σύντομα μερίδιο στην αγορά ορισμένων εκατοστιαίων μονάδων, βασιζόμενη στη φήμη την οποία έχει αποκτήσει στον τομέα αυτό.
Στην αγορά μηχανών τηλεαντιγραφής η Canon είναι ο δεύτερος προμηθευτής με 19,7 % (Panasonic 21,4 %) και η Olivetti διαθέτει μερίδιο στην αγορά ύψους 2,5 %.
Τέλος, οι συμβαλλόμενοι αποτελούν και οι δύο επιχειρήσεις μεγάλου μεγέθους και είναι από τους κυριότερους προμηθευτές προϊόντων αυτοματοποίησης εργασιών γραφείου. Λόγω του στενού συνδέσμου που υπάρχει μεταξύ των σχετικών προϊόντων στον τομέα αυτό, η ίδρυση της κοινής επιχείρησης μεταξύ τους έχει επιπτώσεις στις διάφορες σχετικές αγορές, ανεξάρτητα από τα μερίδια που κατέχουν οι συμβαλλόμενοι σε καθεμία από τις αγορές αυτές.
Η επίπτωση στο εμπόριο μεταξύ των κρατών μελών
(52) Οι εν λόγω συμφωνίες μπορεί να επηρεάσουν το εμπόριο μεταξύ των κρατών μελών. Τα κατασκευαζόμενα από την κοινή επιχείρηση προϊόντα πρόκειται μεταξύ άλλων να διατεθούν στο εμπόριο σε ολόκληρη την Κοινότητα. Οι συμφωνίες παραχώρησης αδειών εκμετάλλευσης αφορούν επίσης όλο το έδαφος της Κοινότητας.
Β. Άρθρο 85 παράγραφος 3
(53) Οι κοινοποιηθείσες συμφωνίες μπορούν να τύχουν απαλλαγής βάσει του άρθρου 85 παράγραφος 3 στο μέτρο που προσφέρουν οφέλη σε σχέση με την πολιτική ανταγωνισμού της Κοινότητας, τα οποία υπερκαλύπτουν τα περιοριστικά αποτελέσματα επί του ανταγωνισμού.
Τα οφέλη της συνεργασίας
(54) Η κοινή επιχείρηση συμβάλλει στη βελτίωση της τεχνικής και οικονομικής προόδου για τους ακόλουθους λόγους:
α) Σε όλες τις σχετικές αγορές στις οποίες τα συμβαλλόμενα μέρη ασκούν ανταγωνισμό, η τεχνολογία εξελίσσεται ταχύρρυθμα και ο βαθμός του ανταγωνισμού είναι υψηλός. Για να ασκούν τον ανταγωνισμό τους αποδοτικά, οι επιχειρήσεις στις αγορές αυτές οφείλουν να προσφέρουν σε ανταγωνιστικές τιμές προϊόντα τα οποία είναι το αποτέλεσμα της πλέον πρόσφατης τεχνολογίας. Οι σύγχρονες τεχνολογίες πάντως απαιτούν μεγάλες επενδύσεις στον τομέα έρευνας και ανάπτυξης των προϊόντων. Η επέκταση της παραγωγής στην Κοινότητα, που είναι το αποτέλεσμα της κοινής επιχείρησης, επιτρέπει στους συμβαλλόμενους να κατανείμουν το κόστος των εν λόγω επενδύσεων σε μεγάλο αριθμό προϊόντων: ενώ, σε αντίθετη περίπτωση το κόστος των προϊόντων αυτών θα ήταν υπερβολικά υψηλό ώστε να είναι σε θέση οι παραγωγοί να τα πωλούν σε ανταγωνιστικές τιμές.
Ως εκ τούτου, η κοινή επιχείρηση επιτρέπει να αποφεύγεται το διπλό κόστος ανάπτυξης των προϊόντων.
Η έρευνα δεν περιλαμβάνεται κατά τρόπο άμεσο στους σκοπούς της κοινής επιχείρησης. Εντούτοις, λόγω της υποχρεώσεως των εταίρων να κοινοποιούν στην OCI τη συνεχή ροή της τεχνικής πείρας τους και της υποχρεώσεως της Canon να κοινοποιεί τις βελτιώσεις της έρευνας που διεξάγει κατά τρόπο ανεξάρτητο, η έρευνα αυτή συνδέεται στενά με τη δραστηριότητα της κοινής επιχείρησης. Η έρευνα πρόκειται επίσης να τονωθεί με την αποφυγή του διπλού σχετικού κόστους.
β) Η κοινή επιχείρηση επιτρέπει τη μεταβίβαση στην Olivetti, κοινοτική εταιρεία, του οφέλους που συνιστά η προηγμένη τεχνολογία δηλαδή σε μια επιχείρηση η οποία ξεκίνησε στην Κοινότητα και τούτο σε αγορές όπου η τεχνολογία έχει καθοριστική σημασία. Ένα σημαντικό τμήμα της μεταφερόμενης τεχνολογίας έρχεται από μια επιχείρηση, την Canon, που είναι πρωτοπόρος ως προς την καινοτομία, και της οποίας η πολιτική είναι στραμμένη προς την έρευνα και την ανάπτυξη, όπως αυτό αποδεικνύεται από το ποσοστό του κύκλου εργασιών της που αφιερώνεται και του εργατικού δυναμικού της που απασχολείται στην έρευνα και ανάπτυξη καθώς και από τα σημαντικά επιτεύγματά της τόσο στο παρόν όσο και στο παρελθόν.
Μεταξύ των σκοπών της κοινής επιχείρησης συγκαταλέγεται η μεταφορά αυτή της τεχνολογίας, η οποία πρόκειται να επεκταθεί σε προϊόντα υψηλής πολυπλοκότητας, όπως τα τηλεαντιγραφικά και, ακόμη περισσότερο, οι εκτυπωτές με ακτίνες λέηζερ (που θεωρούνται προϊόντα του μέλλοντος). Είναι εύλογο να αναμένεται ότι ο συνδυασμός της τεχνολογίας αυτής με την τεχνολογία μιας εξίσου στραμμένης προς την έρευνα και ανάπτυξη κοινοτικής επιχείρησης, θα συμβάλει στη βελτίωση των τεχνολογικών διαρθρώσεων του βιομηχανικού κλάδου στην Κοινότητα και τελικά, στη βελτίωση της παραγωγής και της διανομής καθώς και τεχνολογική πρόοδος.
Το μερίδιο των καταναλωτών στα οφέλη της συμφωνίας
(55) Οι καταναλωτές θα ωφεληθούν λόγω της εισαγωγής στις σχετικές αγορές νέων προϊόντων τα οποία θα είναι το αποτέλεσμα της βελτίωσης της τεχνολογίας που αναμένεται από την κοινή επιχείρηση. Αναμένεται ότι η μείωση του κόστους που θα προκύψει από την κοινή επιχείρηση πρόκειται τελικά να μεταβιβασθεί στους καταναλωτές με την έννοια του ανταγωνισμού των τιμών, καθώς οι σχετικές αγορές είναι έντονα ανταγωνιστικές.
Η αναγκαιότητα των συμφωνιών για να επιτευχθούν τα οφέλη αυτά
(56) Τα οφέλη από την ένταση της έρευνας και ανάπτυξης, τη βελτίωση της τεχνολογίας και την τόνωση της ανταγωνιστικότητας του ευρωπαϊκού βιομηχανικού κλάδου μέσω της μεταφοράς τενολογίας δεν θα μπορούσαν να επιτευχθούν χωρίς την κοινή επιχείρηση. Χωρίς τη συνεργασία αυτή, το κόστος από την έρευνα και ανάπτυξη και από την παραγωγή επρόκειτο να κατανεμηθεί σε μικρότερο αριθμό μονάδων, και τούτο θα απέληγε είτε σε ανεπαρκή βελτίωση των προϊόντων που κατασκευάζονται από τη μία ή και τις δύο εταιρείες, είτε σε υψηλότερες τιμές για τα προϊόντα αυτά. Η παραχώρηση άδειας εκμετάλλευσης δεν θα επέτρεπε τη μεταφορά τεχνολογίας στον ίδιο βαθμό όπως τούτο εξασφαλίζεται με την κοινή επιχείρηση. Η μείζονος σημασίας δέσμευση την οποία αναλαμβάνουν οι εταίροι μέσω μιας κοινής επιχείρησης για την κατασκευή των προϊόντων, επιτρέπει τη συνεχή και εντατική ροή της μεταφερόμενης τεχνολογίας.
(57) Οι ακόλουθοι περιορισμοί είναι από οικονομική άποψη συναφείς με την κοινή επιχείρηση και, ως εκ τούτου, απαραίτητοι για τη σωστή λειτουργία της:
α) Η υποχρέωση να επιδιώκεται η προώθηση και πώληση των προϊόντων της κοινής επιχείρησης και να αγοράζεται μια ελάχιστη ποσότητα προϊόντων από την τελευταία. Οι επενδύσεις σε μονάδες ανάπτυξης προϊόντων και παραγωγής στο πλαίσιο μιας κοινής επιχείρησης και η μεταφορά τεχνολογίας σ' αυτήν, θα ήταν αδιανόητες αν οι ίδιοι οι εταίροι ήταν σε θέση, αγοράζοντας σε σημαντικό βαθμό από αλλού, να εμποδίσουν την αναγκαία απόδοση του επενδυόμενου κεφαλαίου.
β) Η υποχρέωση για από κοινού συμφωνία όσον αφορά τις πωλήσεις καθενός των εταίρων εκτός του αντίστοιχου ομίλου του και βάσει των οριζόμενων από αυτόν εμπορικών σημάτων, εφόσον αφορούν προϊόντα που βασίζονται ουσιαστικά στην τεχνολογία του άλλου. Σκοπός της υποχρέωσης αυτής είναι να εμποδισθεί η χρησιμοποίηση της αναπτυσσόμενης από κάποιον εταίρο τεχνολογίας για την κατασκευή προϊόντος, το οποίο, μέσω του άλλου εταίρου, πωλείται από τρίτη επιχείρηση σε ανταγωνισμό με τον πρώτο εταίρο. Δεδομένου ότι η κοινή επιχείρηση έχει συσταθεί για την κατασκευή «εξασφαλισμένων» προϊόντων για τους συμβαλλόμενους, θα ήταν αντίθετο προς τους σκοπούς της το να κατασκευάζει προϊόντα για τους ανταγωνιστές των εταίρων.
γ) Η υποχρέωση καθενός των εταίρων να διενεργεί πωλήσεις βάσει της δικής του εμπορικής επωνυμίας και του δικού του δικτύου. Σκοπός της υποχρέωσης αυτής είναι να συμπίπτει η ταυτοποίηση του προϊόντος με την ταυτοποίηση του δικτύου του καθενός εταίρου και, ως εκ τούτου, να διατηρηθεί η διάκριση μεταξύ της παραγωγής στο πλαίσιο της κοινής επιχείρησης και της χωριστής διανομής της από τους εταίρους. Με τον τρόπο αυτό μπορεί επίσης να αποφεύγεται ο συσχετισμός των προϊόντων της κοινής επιχείρησης με τρίτους ανταγωνιστές, μέσω οποιασδήποτε συμφωνίας διανομής των προϊόντων ή συμφωνίας για την άδεια εκμετάλλευσης εμπορικού σήματος.
δ) Η αποκλειστική φύση της παρεχόμενης στην κοινή επιχείρηση άδειας εκμετάλλευσης για την κατασκευή των προϊόντων. Οι κίνδυνοι από τη σύσταση μιας επιχείρησης καθώς και από τις χρηματοπιστωτικές επενδύσεις και τη μεταφορά τεχνολογίας δεν θα μπορούσαν εύλογα να αναληφθούν αν τα συμβαλλόμενα μέρη δεν ήταν σε θέση να βασίζονται στην αποκλειστικότητα αυτή.
ε) Ο περιορισμός ως προς τη γεωγραφική περιοχή και τα προϊόντα που αποτελούν το αντικείμενο της άδειας κατασκευής. Ο περιορισμός αυτός θα πρέπει να επιτρέψει στην κοινή επιχείρηση να συγκεντρώσει τις κατασκευαστικές της προσπάθειες στα προϊόντα αυτά και στην περιοχή της αποκλειστικότητάς της.
Μη κατάργηση του ανταγωνισμού
(58) Ο ανταγωνισμός περιορίζεται σε αισθητό βαθμό από τις κοινοποιηθείσες συμφωνίες στις οποίες συμμετέχουν ένας πρωτοπόρος της σχετικής κοινοτικής αγοράς και ένας άλλος σημαντικός προμηθευτής. Πάντως, δεν καταργούν τον ανταγωνισμό όσον αφορά σημαντικό τμήμα των εν λόγω προϊόντων. Όσον αφορά την αγορά φωτοαντιγραφικών χαμηλής απόδοσης, στην οποία τα μερίδια των εταίρων είναι σημαντικά, οι διαρθρώσεις παραγωγής των εταίρων δεν επηρεάζονται πέραν αυτών που αφορούν το τμήμα εκείνο των προϊόντων που κατασκευάζονται από κοινού. Ειδικότερα, δεν επηρεάζεται η παραγωγή τους που αφορά τα φωτοαντιγραφικά προσωπικής χρήσεως (PC). (Αυτό το είδος των μηχανημάτων αποτελεί ένα σημαντικό μέρος της σχετικής αγοράς και έτσι επηρεάζει σε σημαντικό βαθμό τα μερίδια των εταίρων στην αγορά, ιδίως της Canon). Περισσότερο από το μισό των πωλήσεων της Olivetti γίνεται με το σύστημα ΟΕΜ. Όσον αφορά τα τηλεαντιγραφικά, η Olivetti είναι προμηθευτής με βάση το σύστημα ΟΕΜ, και όχι κατασκευαστής. Οι σχετικές αγορές είναι ανταγωνιστικές στην Κοινότητα λόγω του αριθμού και του μεγέθους των προμηθευτών οι οποίοι δεν μπορούν να θεωρηθούν ότι έχουν παύσει να αποτελούν ένα σοβαρό αντιστάθμισμα. Επειδή οι συμβαλλόμενοι είναι ανεξάρτητοι όσον αφορά τις πωλήσεις τους, δεν υπάρχει ουσιαστικός κίνδυνος για αισθητή αύξηση του βαθμού συγκέντρωσης.
Διάρκεια ισχύος της απαλλαγής
(59) Σύμφωνα με το άρθρο 8 παράγραφος 1 του κανονισμού αριθ. 17, οι αποφάσεις κατ' εφαρμογή του άρθρου 85 παράγραφος 1 του κανονισμού 85 της συνθήκης παράγραφος 3 της συνθήκης εκδίδονται με συγκεκριμένη χρονική ισχύ.
(60) Στην περίπτωση των κοινών επιχειρήσεων παραγωγής που απαιτούν μακροπρόθεσμες σημαντικές επενδύσεις και αφορούν ένα νέο προϊόν το οποίο δεν έχει ακόμη πλήρως εδραιωθεί στην αγορά, μια χρονική περίοδος 12 ετών φαίνεται απαραίτητη για να μπορούν τα συμβαλλόμενα μέρη να υπολογίζουν στη δυνατότητα εκτελέσεως των συμφωνιών και για να επιτύχουν ικανοποιητική απόδοση του κεφαλαίου τους.
(61) Λόγω του γεγονότος ότι ένα αναμενόμενο σημαντικό όφελος, για την απαλλαγή των συμφωνιών είναι η μεταβίβαση προηγμένης τεχνολογίας όπως αναφέρεται στην παράγραφο 54, καθώς και του ότι όσον αφορά ορισμένα από τα προϊόντα τα καλυπτόμενα από την απαλλαγή, η κοινή επιχείρηση θα λειτουργήσει μόνο σε ένα δεύτερο στάδιο, κρίνεται σκόπιμο να δοθεί η δυνατότητα στην Επιτροπή να επαληθεύει το κατά πόσον εξακολουθούν να πληρούνται οι όροι του άρθρου 85 παράγραφος 3.
Για το σκοπό αυτό, κατ' εφαρμογή του άρθρου 8 παράγραφος 1 του κανονισμού αριθ. 17, η παρούσα απόφαση επιβάλλει στους αποδέκτες της την υποχρέωση:
α) να υποβάλλουν στην Επιτροπή, το αργότερο στις 30 Μαρτίου κάθε διετίας της περιόδου απαλλαγής και από τις 30 Μαρτίου 1988, έκθεση επί του συνόλου των δραστηριοτήτων της κοινής επιχείρησης και της συνολικής εφαρμογής των συμφωνιών που έτυχαν απαλλαγής·
β) να ενημερώνουν την Επιτροπή για κάθε νέα συμφωνία συναφή με τις απαλλαγείσες συμφωνίες και τροποποίηση ή προσθήκη των εν λόγω συμφωνιών που έτυχαν απαλλαγής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Οι διατάξεις του άρθρου 85 παράγραφος 1 της συνθήκης ΕΟΚ κηρύσσονται ανεφάρμοστες, δυνάμει του άρθρου 85 παράγραφος 3, όσον αφορά τις συμφωνίες για τη σύσταση κοινής επιχείρησης και τις συναφείς συμφωνίες που έχουν συναφθεί μεταξύ της Ing. C. Olivetti & C. SpA και της Canon Inc. και έχουν κοινοποιηθεί από αυτές.
2. Η παράγραφος 1 εφαρμόζεται για κάθε συμφωνία από την ημερομηνία της κοινοποίησής της (1η Απριλίου 1987) μέχρι την 1η Απριλίου 1999.
Άρθρο 2
Οι ακόλουθες υποχρεώσεις επιβάλλουν στους αποδέκτες της παρούσας απόφασης:
1. να υποβάλλουν στην Επιτροπή, κάθε δύο χρόνια και το αργότερο στις 30 Μαρτίου κατά τη διάρκεια της περιόδου απαλλαγής που αρχίζει στις 30 Μαρτίου 1988, έκθεση επί του συνόλου των δραστηριοτήτων της κοινής επιχείρησης και της συνολικής εφαρμογής των συμφωνιών που έτυχαν απαλλαγής·
2. να ενημερώνουν την Επιτροπή για κάθε νέα συμφωνία συναφή με τις απαλλαγείσες συμφωνίες και τροποποίηση ή προσθήκη των εν λόγω συμφωνιών που έτυχαν απαλλαγής.
Άρθρο 3
Η παρούσα απόφαση απευθύνεται στις:
1. Ing. C. Olivetti & C SpA, via G. Jervis 77, I-10015 Ivrea, και
2. Canon Inc., 30-2 Shimomaruka 3 - Chome, Ohta-ku, Τόκιο, Ιαπωνία.
Βρυξέλλες, 22 Δεκεμβρίου 1987.

Labels: 12
18
4
1